**Plameniak ružový** (*Phoenicopterus roseus*) je plameniakotvarý druh vtáka a patrí do čeľade plameniakovitých. Žije v močarinách v Afrike, južnej Európe a na juhovýchode Ázie (až po Indiu). Jeho najbližším príbuzným je plameniak červený (Phoenicopterus ruber) a plameniak čilský, v minulosti bol považovaný za rovnaký druh ako plameniak červený, ale v súčasnosti sa považujú za oddelené druhy. Stojí na jednej nohe, aby šetril telesné teplo.

Popis
-----

Mláďa (vľavo) s dospelým (vpravo) počas letu.
Plameniak ružový, podobne ako aj ostatné plameniaky, je vysoký a štíhly vták s dlhým krkom a nohami a s typickým nadol zahnutým zobákom. Je najväčším typom plameniaka, jeho priemerná výška je 110 – 150 cm a váha 2 – 4 kg. Najväčší zaznamenaní samci mali výšku až 187 cm a vážili 4,5 kg. Väčšina ich peria má bledoružovú farbu, ale na krídlach je vždy sýtejšia a môže byť až červená, ručné a lakťové letky má čiernej farby. Zobák má tiež prevažne ružovej farby, hoci jeho špička je čierna. Nohy má úplne ružové. Mláďatá sú belasošedej farby a sfarbenie dospelých jedincov získavajú o niekoľko rokov neskôr. Sfarbenie peria pochádza z karotenoidných pigmentov kôrovcov a rias, ktorými sa živia, a preto sýtosť ich sfarbenia záleží na ich stravovaní.

Klasifikácia a etymológia
-------------------------

Pôvodne ho vedecky popísal Peter Simons Pallas v roku 1811 ako poddruh v rámci druhu *Phoenicopterus ruber*, ktorý popísal Carl Linné v roku 1758. Táto klasifikácia platila až do roku 2008, kedy sa plameniak červený a plameniak ružový určili ako dva samostatné druhy. Nie sú známe žiadne poddruhy.

Všetky plameniaky sa zaraďujú do radu *Phoenicopteriformes*. Sú to vodné vtáky štíhleho vzrastu s dlhým krkom a nohami, s krátkym perím a s belasoružovým perím. Vyznačujú sa zvláštnym tvarom zobáka (tupý, veľmi zahnutý smerom nadol a so širokou čeľusťou), ktorý používajú na získanie malých čiastok potravy z vody.

Meno jeho rodu pochádza z neolatinského termínu, ktorý vznikol kombináciou gréckych slov *φοῖνιξ (phoinix)*, ktorý znamená "fénix alebo šarlátový" a *πτερός (pteros)* s významom "krídla", odkazujúc tak na ružové sfarbenie ich krídel. Meno druhu, *roseus* v latinčine znamená "ružový".

Výskyt
------

Sú to veľmi spoločenské vtáky, živia sa filtrovaním vody pomocou špeciálneho zobáka.
Vyskytuje sa v poloslaných a slaných jazerách, pobrežných lagúnach a v soľných močarinách v Afrike, na juhu Európy (vrátane Španielska, Sardínie, Sicílie a Cyprusu), na juhovýchode Ázie (vrátane Turecka) až po Indiu.

### Slovensko

Plameniak ružový bol na Slovensku pozorovaný v druhej polovici 20. storočia, vtedy však nebol zaradený do vtáčej fauny Slovenska. V tom čase bol jeho výskyt vyhodnotený ako pravdepodobný únik zo zajatia, a to pre nedostatok dokladov o výskyte a vzdialenosti, v ktorej sa plameniaky v Európe vyskytovali. V septembri roku 2022 bol spozorovaný viackrát v okolí Trnavy a následne bol zaradený do fauny Slovenska ako nový vtáčí druh.

Správanie
---------

Živia sa malými kôrovcami, mikroskopickými riasami a inými zložkami planktónu. Nohami premiešavajú blato a zobákom filtrujú vodu s prevrátenou hlavou. Žijú v jazerách s povrchovou vodou v kŕdľoch s viac než miliónom jedincov. Keď nejaký člen kŕdľa zbadá nebezpečenstvo, prestane sa kŕmiť, natiahne krk, zdvihne hlavu a krákaním varuje zvyšok kŕdľa. 

Ako všetky plameniaky aj tento druh hniezdi v kolóniách a kladie vajcia na vyvýšeninách rovno v blate. Kladie iba jedno belasé vajce.

Referencie
----------

1. ↑  TASR. Plameniak ružový bude na Slovensku zaradený ako nový vtáčí druh. *teraz.sk* (Bratislava: TASR), 2022-09-16. Dostupné online [cit. 2022-09-27].

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Plameniak ružový (Phoenicopterus roseus)**
* Spolupracuj na Wikidruhoch Wikidruhy ponúkajú informácie na tému **Plameniak ružový (Phoenicopterus roseus)**

Zdroj
-----

*Tento článok je čiastočný alebo úplný preklad článku Phoenicopterus roseus na španielskej Wikipédii.*